Von er á fimmtíu þúsund farþegum með fjörutíu og fimm skemmtiferðaskipum til Grundarfjarðar í sumar. Hafnarstjóri segir ekkert lát á bókunum.
Skemmtiferðaskipin eru komin aftur eftir lægð í COVID, ef marka má dagskrá næstu mánaða í Grundarfjarðarhöfn. Von er á fimmtíu þúsund farþegum með fjörutíu og fimm skipum í sumar.
Fyrstu skemmtiferðaskipin hafa þegar lagt að bryggju víða um land með meðfylgjandi flaumi ferðamanna. Í Grundarfjarðarhöfn kemur fyrsta skip sumarsins sjöunda júní, en Hafsteinn Garðarsson hafnarstjóri segir bókanir með ágætum.
Þetta byrjar sjöunda júní og þá held ég að það verði bara non-stop fram í september.
Hafsteinn á von á því að fjörutíu og fimm skemmtiferðaskip komi til Grundarfjarðar í sumar. Það eru færri skip en fyrir COVID, en með lengri og dýpri hafnarkanti sem er kominn í notkun í Grundarfirði eru skipin stærri og með fleiri farþegum en áður.
Það voru einhvers staðar rúmlega tuttugu þúsund farþegar en við gerum ráð fyrir fimmtíu þúsund farþegum í sumar þannig að þú sérð að þetta eru miklu stærri skip í ár.
Við erum núna að fara að fá flotbryggju nýja, stærri og breiðari. Fyrir þau skip sem eru út á, fyrir farþegana sem koma með léttabátum. Þannig að aðstaðan verður mjög góð.
Hann segir nokkuð ljóst að komur skemmtiferðaskipa hér á landi hafi náð sömu hæðum og fyrir COVID og jafnvel rúmlega það.
Mikil ásókn í Ísland næstu, eins og við sjáum alveg, búið að bóka vel fyrir tuttugu og fjögur og það streyma inn bókanir. Já, mér sýnist það að þetta sé bara komið til að vera.